b'\n_START_ARTICLE_\nKorn\n_START_PARAGRAPH_\nCerealier (latin etter Ceres, korngudinnen), fellesbetegnelse for kornartene eller kornprodukter._NEWLINE_Korn er frukt fra grasfamilien som dyrkes for \xc3\xa5 kunne benyttes som f\xc3\xb8de for mennesker og dyr. Menneskene har dyrket korn siden steinalderen og vi dyrker korn av forskjellige arter over hele verden. Kornet er bygget opp av karbohydrater, proteiner og fett. Utover det inneholder kornet ogs\xc3\xa5 vitaminer og mineraler. Innholdet av de ulike n\xc3\xa6ringsemnene varierer mellom de ulike kornartene, innen arten mellom sortene og p\xc3\xa5virkes av klima, jordsmonn og gj\xc3\xb8dsling._NEWLINE_Botanisk sett er korn en egen frukttype. En type n\xc3\xb8ttefrukt hvor fr\xc3\xb8skallet er vokst sammen med fruktveggen. Denne frukttypen kalles ogs\xc3\xa5 karyopsis eller skallfrukt. Frukttypen finnes kun innen grasfamilien (Poaceae).\n_START_SECTION_\nKarbohydrater\n_START_PARAGRAPH_\nKarbohydratene utgj\xc3\xb8r 70\xe2\x80\x9380\xc2\xa0% av kornet og best\xc3\xa5r vesentlig av stivelse og kostfiber. Kostfibrene finnes prim\xc3\xa6rt i det ytre laget av kornet og stivelsen i den hvite delen av kornet.\n_START_SECTION_\nProteiner\n_START_PARAGRAPH_\nProteiner utgj\xc3\xb8r 8\xe2\x80\x9316\xc2\xa0% av kornet. Mengden protein og kvaliteten p\xc3\xa5 proteinet betyr mye for hvor egnet de ulike kornartene er til br\xc3\xb8dbaking. Hvete inneholder glutenproteiner som er viktige n\xc3\xa5r br\xc3\xb8d bakes. Glutenproteinene danner et nettverk som gj\xc3\xb8r at deigen ikke faller sammen n\xc3\xa5r den hever, og siden bakes. Havre og bygg inneholder ikke gluten og egner seg derfor ikke til bakst som skal heve, med mindre hvete tilsettes.\n_START_SECTION_\nFett\n_START_PARAGRAPH_\nFett utgj\xc3\xb8r bare 1\xe2\x80\x937\xc2\xa0% av kornet, avhengig av art. Fettet finnes prim\xc3\xa6rt i kimen og best\xc3\xa5r hovedsakelig av umettet fett. I siktet mel er kimen fjernet, noe som gj\xc3\xb8r at fettinnholdet blir sv\xc3\xa6rt lavt.\n_START_SECTION_\nVitaminer og mineraler\n_START_PARAGRAPH_\nKorn er en av v\xc3\xa5re viktigste kilder til vitaminer, spesielt B-vitaminer, men ogs\xc3\xa5 vitamin E. B-vitaminene finnes prim\xc3\xa6rt i den ytre delen av kornet mens e-vitamin finnes i kimen. Korn og melprodukter er viktige kilder til mineraler i kosten v\xc3\xa5r. Spesielt jern og sink. Mineralene finnes ogs\xc3\xa5 i den ytre delen av kornet. Det betyr at siktet mel inneholder mindre vitaminer og mineraler enn sammalt mel.\n_START_SECTION_\nHistorisk tilbakeblikk\n_START_PARAGRAPH_\nDet finnes spor etter et jordbrukssamfunn for omkring 3700 f.Kr. n\xc3\xa6r Oslofjorden. De f\xc3\xb8rste kornartene som ble dyrket, var bygg, samt enkorn og emmer som begge er primitive hvetetyper. 1000 \xc3\xa5r seinere kom ogs\xc3\xa5 rug og havre, og korndyrkingen spredde seg over det meste av landet. Bygg ble den dominerende kornarten da hvete krever et varmere klima. Kornet ble malt til mel, og melet ble kokt sammen med vann eller melk til en gr\xc3\xb8t, eller det kunne steikes p\xc3\xa5 oppvarmet steinhelle. De hadde ikke gj\xc3\xa6r eller andre hevingsmidler, og resultatet ble en flat br\xc3\xb8dleiv ikke ulikt et moderne pitabr\xc3\xb8d i form, men mye grovere. Det var f\xc3\xb8rst seinere man begynte med heving av deigen f\xc3\xb8r steiking for \xc3\xa5 f\xc3\xa5 br\xc3\xb8d. Da m\xc3\xa5tte det brukes hvete. Her i landet var det vanskelig \xc3\xa5 f\xc3\xa5 en god nok kvalitet p\xc3\xa5 hvetemelet til \xc3\xa5 bake br\xc3\xb8d. Derfor var gr\xc3\xb8ter og flatbr\xc3\xb8d det viktigste n\xc3\xa6ringsmiddelet fram til at poteten kom i vanlig dyrking p\xc3\xa5 1700- og 1800-tallet._NEWLINE_Kornarealet var i begynnelsen av 1900-tallet p\xc3\xa5 1,65 mill. dekar, dvs. litt over halvparten av arealet i dag. Hvete ble da dyrket bare p\xc3\xa5 ca. 3% av kornarealet. Krig og uro i Europa gjorde at man erfarte at importen av korn kunne variere fra \xc3\xa5r til \xc3\xa5r. For \xc3\xa5 f\xc3\xa5 st\xc3\xb8rre sikkerhet med forsyningen til Norge, ble Statens Kornforretning etablert i 1928. Under 2. verdenskrig ble det vanskelig med kornimport og da \xc3\xb8kte produksjonen av norsk hvete mye for \xc3\xa5 avta igjen p\xc3\xa5 50-tallet. Statens Kornforretning \xc3\xb8nsket \xc3\xa5 f\xc3\xa5 \xc3\xb8kt norsk matkornproduksjon. De gamle hvetesortene var ikke gode nok da skurtreskeren ble tatt i bruk. For \xc3\xa5 kunne h\xc3\xb8ste kornet med skurtresker, m\xc3\xa5tte kornet st\xc3\xa5 ute lenger f\xc3\xb8r det ble h\xc3\xb8stet, og det ble utsatt for mer regn og fuktighet sammenlignet med gammel h\xc3\xb8steteknikk. Kornet ble skadet og d\xc3\xa5rlig egnet til br\xc3\xb8dbaking. Det m\xc3\xa5tte nye hvetesorter til. Statens Kornforretning ga derfor Landbruksh\xc3\xb8gskolen p\xc3\xa5 \xc3\x85s i oppdrag \xc3\xa5 lage bedre sorter. Det ble jobbet med resistens mot aksgroing og annen v\xc3\xa6rskade, og det ble jobbet med sykdomsresistens og kortere str\xc3\xa5. Etter to ti-\xc3\xa5r kom resultatene, det ble laget nye hvetesorter som ga st\xc3\xb8rre avling og melet kunne brukes til br\xc3\xb8dbaking._NEWLINE_I Norge brukes korn i all hovedsak til to form\xc3\xa5l: menneskef\xc3\xb8de (matkorn) og dyref\xc3\xb4r (f\xc3\xb4rkorn).\n_START_SECTION_\nMatkorn\n_START_PARAGRAPH_\nDet har stort sett v\xc3\xa6rt kornartene hvete og noe rug som brukes som menneskef\xc3\xb8de. For at hvete og rug skal kunne brukes til br\xc3\xb8dbaking, m\xc3\xa5 stivelsen og proteinet har han en viss mengde og kvalitet. Kravet for at hvete skal godkjennes som matkorn, er at falltallet (angir kvaliteten p\xc3\xa5 stivelsen) skal v\xc3\xa6re st\xc3\xb8rre enn 200 sekunder, og st\xc3\xb8rre enn 120 sekunder for rug. I tillegg m\xc3\xa5 proteinandelen i kornet v\xc3\xa6re h\xc3\xb8yere enn 11,3% (fra 2014). \xc2\xa0Dersom kornet ikke oppfyller disse kravene, blir det brukt til dyref\xc3\xb4r. Det settes ogs\xc3\xa5 strenge krav til at matkornet skal v\xc3\xa6re hygienisk, dvs. fritt for soppgifter._NEWLINE_Andelen matkorn brukt i Norge som er norskdyrket, l\xc3\xa5 p\xc3\xa5 3-4\xc2\xa0% fram til 1973. Da de nye sortene kom i bruk, steg denne andelen til ca. 60\xc2\xa0% i 1998. Denne andelen har i \xc3\xa5rene deretter variert mellom 25 og 76\xc2\xa0% avhengig av innh\xc3\xb8stingsforholdene for korn Ref Landbruksdirektoratet. Denne utviklingen skyldes ikke bare innf\xc3\xb8ring av nye kornsorter, men ogs\xc3\xa5 fruktbart samarbeid mellom b\xc3\xb8nder, industri og bakere. Importen var matkorn varierer derfor mellom de ulike \xc3\xa5rene. _NEWLINE_I siste 10 \xc3\xa5rene har bruken av b\xc3\xa5de bygg og havre til mat \xc3\xb8kt. Det er kommet p\xc3\xa5 markedet produkter som egner seg til b\xc3\xa5de gr\xc3\xb8t og gryn, samt innblanding i hvetemelet for i gi en annen smak og innhold.\n_START_SECTION_\nF\xc3\xb4rkorn\n_START_PARAGRAPH_\nDet er s\xc3\xa6rlig kornartene bygg og havre som brukes til f\xc3\xb4r. Arealet av bygg og havre \xc3\xb8kte mye etter hvert som landbrukspolitikken p\xc3\xa5 70- og 80-tallet stimulerte til \xc3\xa5 flytte husdyrproduksjon fra \xc3\x98stlandet og sentrale str\xc3\xb8k i Tr\xc3\xb8ndelag til omr\xc3\xa5der hvor det var vanskeligere \xc3\xa5 dyrke korn, men egnet til grasproduksjon og hold av dr\xc3\xb8vtyggere. Arealene for bygg og havre har v\xc3\xa6rt relativt stabile over \xc3\xa5r._NEWLINE_Ogs\xc3\xa5 for f\xc3\xb4rkorn settes det strenge krav til kvaliteten. Det skal ikke inneholde fremmedstoffer og skal v\xc3\xa6re fritt for soppgifter. _NEWLINE_Fusarium er en stor soppslekt med mange arter som angriper korn og diverse kulturplanter. Soppene overlever p\xc3\xa5 planterester, i jord og p\xc3\xa5 fr\xc3\xb8/s\xc3\xa5korn. Fusarium kan angripe kornplantene p\xc3\xa5 ulike utviklingsstadier gjennom hele vekstsesongen og utvikle soppgifter, mykokoksiner.'